După izbucnirea celui de-al Doilea Război Mondial, Bieler a fost numit pe 29 septembrie 1939 în funcția de comandant al Diviziei 73 Infanterie. A participat cu această divizie la Campania de pe Frontul de Vest (în Bătălia Franței), la Campania din Balcani și la Campania de pe Frontul de Est (în Războiul împotriva Uniunii Sovietice), fiind înaintat pe 29 februarie 1940 la gradul de "Generalleutnant" (general-locotenent). Divizia 73 Infanterie a obținut succese pe câmpul de luptă în cea de-a două jumătate a anului 1941. Ca urmare, generalul Bieler a fost decorat pe 19 septembrie 1941 cu "Ordinul „Coroana României”" cu spade în gradul de Mare Ofițer, cu panglica de „Virtutea Militară” „pentru destoinicia și devotamentul de care au dat dovadă pe câmpul de luptă în operațiunile contra bolșevicilor în colaborare cu trupele române”. Pentru realizările sale militare de pe Frontul Răsăritean, a fost decorat, de asemenea, la 26 octombrie 1941 cu Crucea de Cavaler al Crucii de Fier.